SKOTBU I SKI: Skru tiden en snau uke tilbake.

Det er torsdag kveld, og familien Lemberg feirer St. Hans-aften på gamle Skotbu stasjon sammen med andre sambygdinger. Selv bor de en gammel, ærverdig villa i Skotbuveien 81, den siste eiendommen før innkjøringen til parkeringsplassen ved Skotbu stasjon i Ski kommune. Kort vei å gå hjem, med andre ord.

– Vi hadde lagt oss, og hørte det ble blåst og pusset, typisk jobbing med maskiner. Da vi tittet ut av vinduet og så at det var malt «haitenner» i innkjørselen vår, tenkte vi at det har noe alle naboene fått også, forteller Lise Lemberg.

Haitenner er den trekantede merkingen i veibanen som viser at bilisten har vikeplikt.

Jobbet i mørket

Ikke nok med det. Neste morgen sto et vikepliktskilt ved utkjøringen fra huset.

– Mannen min kom inn og fortalte at «nå har vi fått skilt også». Da lo vi godt. Snart får vi vel en gul strek på gårdsplassen og skilt med rundkjøring, kommer det lattermildt fra Lise Lemberg.

– Jeg trodde ikke dette var mulig. Kanskje de trodde at vi bodde på en institusjon. For de så jo oss da vi tittet ut av vinduet sent på kvelden.

Bommet på stasjonen?

– Dere bor på den siste eiendommen før innkjøringen til parkeringsplassen ved Skotbu stasjon. Du tror ikke de kan ha bommet på stasjonen, at det er der skiltet skulle ha stått?

– De har satt opp «slutt på forkjørsvei-skilt» før innkjøringen til stasjonen. Det er ikke logisk at det skal stå en vikepliktskilt der, påpeker Lise.

Et skilt til overs?

Hun tenker sitt om skiltet i innkjørselen.

MORSOMT: Lise Lemberg får seg en god latter hver gang hun går forbi skiltet som er satt opp. Foto: Mette Kvitle

– Jeg tror noen har sittet igjen med ett skilt for mye og tenkt at «nå setter vi det ned et sted, så vi kan komme oss hjem». Her har de virkelig hatt god råd. For de koster vel litt, disse skiltene, både å kjøpe og å sette dem opp.

Hun er ikke spesielt imponert over fagkunnskapen til dem som har satt opp skiltene utenfor huset.

– Skulle tro at de som kjørte denne lastebilen de jobbet fra, hadde lappen. At de hadde trafikalt grunnkurs, om ikke annet, utbryter Lise.

Har vikeplikt uansett

– Noen i nabolaget har kommentert på Facebook at dere burde se etter skjult kamera. Andre har kommentert humoristisk at dere trengte et slikt skilt?

– Ja, kanskje vi kjører som svin slik at vi trengte en påminnelse? Nei da, jeg er fullstendig klar at det er vikeplikt fra privat gårdsplass, og overholder det, erklærer Lise.

Håper de har en plan

Nå sitter hun igjen med mange ubesvarte spørsmål.

– Hva har de tenkt, og har de tenkt? Har de hatt en plan for merking og skilting, eller har de bare funnet på noe underveis? Får håpe at de har en plan å gå etter slik at de ikke blir veiarbeiderne som må tenke ut når de skal sette opp skilt.

Ler like mye hver gang

For sin egen del synes hun ikke at merkingen i veibanen og skiltingen er så farlig.

– Det er helt greit; det er bare komisk. Jeg må le hver gang jeg går forbi. Folk i Skotbu ler, slår seg på lårene og sier «Er det mulig?», sier Lise Lemberg med et smil.

Legger seg flate

Overingeniøren i Statens vegvesen som tegnet inn skiltet i den private innkjørselen, tar på seg det hele og fulle ansvaret.

– Her hadde det skjedd en liten glipp i min skiltbestilling. Beklageligvis så var dette noe jeg overså ved kontroll av skiltbestillingsbeskrivelsen før den ble sendt ut. Skiltet og oppmerkingen vil bli fjernet, skriver overingeniør Bjørn E. Pålsrud ved seksjon for Trafikk Akershus i en e-post til Østlandets Blad.

Pålsrud bedyrer at det ikke er ofte slike feil forekommer. Men det hender.